b'\n_START_ARTICLE_\nBiserica Sfin\xc8\x9bii Voievozi din Ipote\xc8\x99ti\n_START_PARAGRAPH_\nBiserica "Sfin\xc8\x9bii Voievozi" din Ipote\xc8\x99ti este un l\xc4\x83ca\xc8\x99 de cult ortodox construit \xc3\xaentre anii 1929-1939 \xc3\xaen satul Ipote\xc8\x99ti din comuna Mihai Eminescu (jude\xc8\x9bul Boto\xc8\x99ani). Ea se afl\xc4\x83 \xc3\xaen curtea complexului memorial Mihai Eminescu din Ipote\xc8\x99ti._NEWLINE_Biserica "Sf. Voievozi" din Ipote\xc8\x99ti nu a fost inclus\xc4\x83 pe Lista monumentelor istorice din jude\xc8\x9bul Boto\xc8\x99ani din anul 2004, dar mormintele familiei Eminescu din dreptul altarului se afl\xc4\x83 pe aceast\xc4\x83 list\xc4\x83 la num\xc4\x83rul 513, av\xc3\xa2nd codul de clasificare BT-IV-m-B-02047.02.\n_START_SECTION_\nIstoric\n_START_PARAGRAPH_\nLa 30 iulie 1847, c\xc4\x83minarul Gheorghe Eminovici (1812-1884), tat\xc4\x83l poetului Mihai Eminescu, a cump\xc4\x83rat pentru suma de 4.000 de galbeni, dou\xc4\x83 cincimi din mo\xc8\x99ia Ipote\xc8\x99ti de la Eufrosina Petrino, mo\xc8\x99ie cu 330 de f\xc4\x83lci de p\xc4\x83m\xc3\xa2nt.  La intersec\xc8\x9bia a dou\xc4\x83 drumuri din centrul satului, Gheorghe Eminovici a construit o cas\xc4\x83 nou\xc4\x83 din v\xc4\x83l\xc4\x83tuci \xc8\x99i c\xc4\x83r\xc4\x83mid\xc4\x83, \xc3\xaen locul unei case mai vechi \xc8\x99i d\xc4\x83r\xc4\x83p\xc4\x83nate. \xc3\x8en jurul casei se afla o curte destul de mare, o livad\xc4\x83, bisericu\xc8\x9ba familiei, o f\xc3\xa2nt\xc3\xa2n\xc4\x83, grajduri pentru animale, hambare pentru cereale \xc8\x99i alte anexe gospod\xc4\x83re\xc8\x99ti._NEWLINE_\xc3\x8en anul 1847, so\xc8\x9bia c\xc4\x83minarului, Raluca (Iura\xc8\x99cu) Eminovici (1816-1876) a cump\xc4\x83rat mica bisericu\xc8\x9b\xc4\x83 de lemn din c\xc4\x83tunul Ipote\xc8\x99ti, cu 250 de galbeni, de la boierul Theodor Murgule\xc8\x9b. Acest lucru este men\xc8\x9bionat \xc3\xaentr-o scrisoare din 14 aprilie 1909 a lui Matei Eminovici c\xc4\x83tre Corneliu Botez ("Biserica din Ipote\xc8\x99ti era proprietatea mamei, o cump\xc4\x83rase mama cu 250 de galbeni de la un anume Murgule\xc8\x9b.").  Bisericu\xc8\x9ba a devenit astfel l\xc4\x83ca\xc8\x99 de rug\xc4\x83ciune al familiei, ea continu\xc3\xa2nd s\xc4\x83 fie folosit\xc4\x83 ca biseric\xc4\x83 a satului Ipote\xc8\x99ti \xc8\x99i dup\xc4\x83 cump\xc4\x83rare, salariul preotului fiind pl\xc4\x83tit de tat\xc4\x83l poetului, Gheorghe Eminovici, care de\xc8\x9binea mo\xc8\x99ia din Ipote\xc8\x99ti._NEWLINE_Familia Eminovici a st\xc4\x83p\xc3\xa2nit mo\xc8\x99ia Ipote\xc8\x99ti p\xc3\xa2n\xc4\x83 \xc3\xaen anul 1878, c\xc3\xa2nd a fost v\xc3\xa2ndut\xc4\x83 din cauza datoriilor.  \xc3\x8en spatele bisericu\xc8\x9bei de lemn, l\xc3\xa2ng\xc4\x83 altar, au fost \xc3\xaenmorm\xc3\xa2nta\xc8\x9bi patru dintre Eminovice\xc8\x99ti: Gheorghe (1812-1884) \xc8\x99i Raluca (1816-1876) - p\xc4\x83rin\xc8\x9bii poetului, Nicu (1843-1884) \xc8\x99i Iorgu (1844-1873) - doi dintre fra\xc8\x9bii poetului._NEWLINE_\xc3\x8en anul 1928, scriitorul Cezar Petrescu \xc8\x99i istoricul Nicolae Iorga au ini\xc8\x9biat o subscrip\xc8\x9bie public\xc4\x83 pentru construirea unei biserici noi \xc3\xaen Ipote\xc8\x99ti. L\xc3\xa2ng\xc4\x83 bisericu\xc8\x9ba familiei Eminovici a fost ridicat\xc4\x83 o noua biseric\xc4\x83. Piatra de temelie a fost pus\xc4\x83 la 28 iunie 1929. Prim\xc4\x83riilor din localit\xc4\x83\xc8\x9bile apropiate (B\xc4\x83lu\xc8\x99eni, Poiana, Tru\xc8\x99e\xc8\x99ti, Todireni, Bucecea) li s-au solicitat bani pentru construirea bisericii. \xc8\x9a\xc4\x83ranii din sat au c\xc4\x83rat pietre de r\xc3\xa2u cu carul cu boi. _NEWLINE_L\xc4\x83ca\xc8\x99ul de cult a fost sfin\xc8\x9bit la 15 iunie 1939, cu prilejul anivers\xc4\x83rii a 50 de ani de la moartea poetului Mihai Eminescu, de c\xc4\x83tre mitropolitul Irineu Mih\xc4\x83lcescu al Moldovei.  Cu acest prilej, Nicolae Iorga a plantat un brad argintiu \xc3\xaen fa\xc8\x9ba bisericii. _NEWLINE_\xc3\x8en 1944, biserica a fost vandalizat\xc4\x83 de armatele sovietice care au ocupat Rom\xc3\xa2nia. Solda\xc8\x9bii sovietici au tras cu pistoalele \xc3\xaen pieptul Regelui Carol al II-lea (din tabloul pictat pe pere\xc8\x9bii bisericii), precum \xc8\x99i \xc3\xaen candela din fa\xc8\x9ba altarului. _NEWLINE_\xc3\x8en anul 2008, preotul paroh afirma c\xc4\x83 biserica are nevoie de restaurare, pere\xc8\x9bii s\xc4\x83i fiind cr\xc4\x83pa\xc8\x9bi foarte r\xc4\x83u \xc3\xaentr-o parte din cauza alunec\xc4\x83rilor de teren. De asemenea, pictura \xc3\xaencepea s\xc4\x83 se degradeze.\n_START_SECTION_\nArhitectura bisericii\n_START_PARAGRAPH_\nBiserica "Sf. Voievozi" din Ipote\xc8\x99ti este construit\xc4\x83 \xc3\xaen stil moldovenesc din piatr\xc4\x83 adus\xc4\x83 de la Burdujeni \xc8\x99i c\xc4\x83r\xc4\x83mid\xc4\x83 aparent\xc4\x83 de la Ciurea, fiind acoperit\xc4\x83 cu \xc8\x9bigl\xc4\x83._NEWLINE_Sub corni\xc8\x99\xc4\x83, edificiul este \xc3\xaenconjurat de o friz\xc4\x83 \xc3\xaen care se repet\xc4\x83 trei \xc3\xaensemne heraldice: stema jude\xc8\x9bului Boto\xc8\x99ani - coasa, a Moldovei - capul de bour, \xc8\x99i a Regatului Rom\xc3\xa2niei. Mobilierul de lemn (catapeteasma, strana arhiereasc\xc4\x83, 14 strane obi\xc8\x99nuite, dou\xc4\x83 iconostase, dou\xc4\x83 analoghii \xc8\x99i balustrada de la loja corului) a fost confec\xc8\x9bionat de sculptorul danez Peer Merloe la M\xc4\x83n\xc4\x83stirea V\xc4\x83ratec. _NEWLINE_Pere\xc8\x9bii interiori ai bisericii au fost picta\xc8\x9bi de Petre Remus Troteanu (1885-1957). Iconografia l\xc4\x83ca\xc8\x99ului de cult este considerat\xc4\x83 unicat \xc3\xaen lume pentru c\xc4\x83, \xc3\xaen semn de doliu etern pentru moartea poetului Mihai Eminescu, ctitorii au hot\xc4\x83r\xc3\xa2t ca sfin\xc8\x9bii picta\xc8\x9bi s\xc4\x83 poarte aureole negre, \xc3\xaen locul celor aurii. O alt\xc4\x83 ciud\xc4\x83\xc8\x9benie este considerat\xc4\x83 o fresc\xc4\x83 \xc3\xaen care apare un diavol alb care ispite\xc8\x99te, \xc8\x9bin\xc3\xa2nd \xc3\xaen m\xc3\xa2n\xc4\x83 o coal\xc4\x83 de h\xc3\xa2rtie, un b\xc4\x83rbat matur, cu barb\xc4\x83, \xc3\xaembr\xc4\x83cat \xc3\xaen haine monahale, care str\xc3\xa2nge la piept o carte. _NEWLINE_Poetul este pictat pe peretele din st\xc3\xa2nga, \xc3\xaen m\xc4\x83rime aproape natural\xc4\x83, \xc3\xaenf\xc4\x83\xc8\x9bi\xc8\x99at \xc3\xaen postura unui t\xc3\xa2n\xc4\x83r de dou\xc4\x83zeci de ani, iar \xc3\xaen dreapta, este reprezentat Regele Carol al II-lea. Sf\xc3\xa2ntul Arhanghel Mihail are chipul lui Mihai Eminescu.'